La campanya de matriculació i canvi de centre del curs escolar 2025-2026 comença el 6 de maig
2025-07-24

L’Ajuntament de Burjassot, a través de la Regidoria d’Educació que dirigeix Manuela Carrero, informa la ciutadania sobre la campanya de matriculació i canvi de centre del curs 2025-2026 que, a la Comunitat Valenciana, començarà el pròxim 6 de maig.

Les sol·licituds d’admissió han de presentar-se, telemàticament, en esta PLATAFORMA facilitada per la Conselleria d’Educació. Les famílies que no tinguen accés a mitjans telemàtics hauran d’acudir al centre triat en primera opció per a formalitzar la sol·licitud. Els centres sostinguts amb fons públics (públics i concertats) seran centres d’atenció als usuaris.

El procés d’admissió per al curs 2025/26 afecta a l’alumnat en les següents circumstàncies:

La Regidoria d’Educació ha editat un díptic informatiu, disponible en la web municipal, que arreplega el conjunt de criteris de baremació de les sol·licituds, els terminis per a la presentació de sol·licituds en cada tram educatiu, així com informació dels centres educatius, públics i concertats, que existixen a Burjassot.

En Infantil i Primària, la presentació de sol·licituds es realitzarà del 6 al 14 de maig. Després de la baremació, es publicaran les llistes provisionals el 4 de juny i les definitives el 18 de juny. D’esta manera, la matrícula telemàtica tindrà lloc del 18 al 27 de juny i la presencial del 18 de juny al 2 de juliol. Per part seua, la presentació de sol·licituds per a l’Educació Secundària serà del 15 al 23 de maig. Les llistes provisionals es publicaran el 7 de juliol i, després del termini per a la presentació de reclamacions, es publicaran les llistes definitives el 16 de juliol. A continuació, del 16 al 21 de juliol, es procedirà a la matrícula telemàtica i, del 16 al 22 de juliol, a la presencial.

Quant a l’admissió en Batxillerat, la presentació de sol·licituds serà del 15 al 23 de maig i la publicació de llistes provisionals el 14 de juliol. Posteriorment, el 22 de juliol es publicaran els llistats definitius per a realitzar la matrícula telemàtica del 22 al 25 de juliol i la presencial del 22 al 28 de juliol. Per a sol·licitar plaça en un Centre d’Educació Especial o Unitats Específiques en Centres Ordinaris (UECO), el termini serà del 6 al 14 de maig.

La presentació de sol·licituds per a FP Bàsica, Grau Mitjà o Superior i cursos d’especialització serà del 23 de maig al 2 de juny. En FP Bàsica de segona oportunitat (grau bàsic dirigits a persones beneficiàries del Pla d’ocupació juvenil) i en els programes formatius de qualificació bàsica, les sol·licituds es presentaran del 3 al 9 de juliol.

Les llistes provisionals d’admissió es publicaran el 3 de juliol per a FP bàsica, 8 de juliol per a Grau Mitjà o Superior i cursos d’especialització, i 21 de juliol per a FP Bàsica de segona oportunitat i programes formatius de qualificació bàsica.

Per la seua part, les llistes definitives es publicaran el 10 de juliol per a FP Bàsica; 23 de juliol per a Grau Mitjà o Superior i cursos d’especialització; i 28 de juliol per a FP Bàsica de segona oportunitat i programes formatius de qualificació bàsica.

El procés de matrícula es realitzarà amb les dates següents: 11 al 17 de juliol per a FP Bàsica; 24 al 30 de juliol per a grau mitjà o superior (24 al 28 de juliol per a matrícula en línia); del 3 al 8 de setembre per a cursos d’especialització; del 29 al 31 de juliol per a FP Bàsica de segona oportunitat; i programes formatius de qualificació bàsica.